สงกรานต์หยุดยอดจองสลากหด20ล้านฉบับ
สำนักงานสลากฯ เผยยอดสั่งซื้อสลากงวดวันที่ 16 เม.ย. ขายไม่ออกกว่า 20 ล้านฉบับ หลังแม่ค้า ประชาชน ลดการซื้อสลากช่วงเทศกาลหยุดยาวสงกรานต์
7 เม.ย. 2559

สำนักงานสลากฯ เผยยอดสั่งซื้อสลากงวดวันที่ 16 เม.ย. ขายไม่ออกกว่า 20 ล้านฉบับ หลังแม่ค้า ประชาชน ลดการซื้อสลากช่วงเทศกาลหยุดยาวสงกรานต์ พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยถึงผลการสั่งซื้อสลากกินแบ่งรัฐบาลงวดวันที่ 16 เม.ย. 2559 ผ่านธนาคาร กรุงไทยจำนวน 194,065 เล่ม หรือคิดเป็น 38.81 ล้านฉบับ ที่เปิดให้พ่อค้า แม่ค้า ลอตเตอรี่เข้าร่วมโครงการตั้งแต่วันที่ 3-5 เม.ย. 2559 พบว่า พ่อค้า แม่ค้า สลากทำรายการสั่งซื้อลอตเตอรี่เพียง 94,065 เล่ม หรือคิดเป็น 18.81 ล้านฉบับเท่านั้น ส่งผลให้มีสลากเหลืออยู่ในระบบกว่า 1 แสนเล่ม หรือคิดเป็นกว่า 20 ล้านฉบับ
ทั้งนี้ สลากที่เหลือกว่า 20 ล้านฉบับ เป็นผลมาจากช่วงเทศกาลสงกรานต์ และวันหยุดยาว ทำให้ผู้ประกอบอาชีพจำหน่ายสลากรายย่อยขายสลากได้น้อยลง บางรายถือวันหยุดยาวกลับต่างจังหวัดพักผ่อน ทำให้ความต้องการในการรับสลากไปจำหน่ายลดลง ทำให้สลากในงวดวันที่ 16 เม.ย. 2559 มียอดจำหน่ายออกไปแล้วทั้งสิ้น 5 แสนเล่ม 100 ล้านฉบับเรียบร้อยแล้ว
สำหรับการสั่งจองสลากงวดวันที่ 2 พ.ค. 2559 ที่เปิดให้ทำรายการจองล่วงหน้าในวันที่ 6 เม.ย. 2559 จำนวน 2.2 แสนเล่ม หรือ 44 ล้านฉบับนั้น จะพิมพ์ตามจำนวนที่สั่งจอง ขณะนี้มียอดจองล่วงหน้าแล้ว 2.01 แสนเล่ม 40.2 ล้านฉบับ
ภาพประกอบข่าว